Яркім атрымаўся гала-канцэрт удзельнікаў агляду-конкурсу фальклорных калектываў, якіх у вобласці існуе каля чатырохсот. Нумары праходзілі адбор на працягу года, а выступіць запрасілі самых лепшых. У іх ліку і дзіцячы фальклорны гурт “Спадчына”, які створаны пры Матырынскім сельскім клубе як спадарожнік нашага вядомага калектыву “Матырынская спадчына”. Канкурэнцыя была вельмі сур’ёзнай, затое кожнае выступленне сапраўды выклікала шчырае захапленне. “Спадчына” паказала абрад “Жаніцьба Цярэшкі” ў музычным суправаджэнні і стала лаўрэатам другой ступені сярод 16-ці прэтэндэнтаў на перамогу. За свае старанні маладыя артысты атрымалі і каштоўны падарунак – акустычную сістэму, якая, безумоўна, спатрэбіцца ў працэсе падрыхтоўкі да наступных падобных конкурсаў. Тым больш што спыняцца на дасягнутым калектыў не збіраецца – пададзены дакументы на прысваенне яму звання “ўзорны”.